Ettepanek: NÕUKOGU OTSUS, milles käsitletakse EAFi juhtimise üleminekumeetmeid alates 1. jaanuarist 2014 kuni 11. Euroopa Arengufondi jõustumiseni /* COM/2013/0663 final - 2013/0319 (NLE) */





SELETUSKIRI Vastavalt 10. Euroopa Arengufondi sisekokkuleppe artikli 1 lõikele 5 ei või 10. Euroopa Arengufondi vahendeid enam pärast 31. detsembrit 2013 siduda, välja arvatud juhul, kui nõukogu otsustab komisjoni ettepaneku põhjal ühehäälselt teisiti. 11. Euroopa Arengufondi (edaspidi „11. EAF”) loomise sisekokkuleppe allkirjastasid 2013. aasta juunis nõukogus kokku tulnud liikmesriigid. Sisekokkulepe jõustub alles pärast seda, kui kõik liikmesriigid on selle ratifitseerinud. Tõenäoliselt ei lõpe see protsess enne 2014. aasta jaanuari. Seepärast pakub komisjon välja üleminekumeetmed (edaspidi „üleminekurahastu”), millega tagatakse rahaliste vahendite kättesaadavus nii koostööks Aafrika, Kariibi mere ja Vaikse ookeani piirkonna riikide ning ülemeremaade ja -territooriumidega kui ka toetuskuludeks 2014. aasta jaanuari ja 11. EAFi loomise sisekokkuleppe jõustumise vahel. Seda üleminekurahastut rahastatakse 10. EAFi ja varasemate EAFide järelejäänud ja vabanenud vahenditest. Samuti on tehtud ettepanek, et kõnealusest üleminekurahastust eraldatavate vahendite üle peetaks arvestust 11. EAFi raames, mis tähendab, et need ei kujutaks endast 11. EAFi jaoks täiendavaid vahendeid, ning et vajalikud meetmed üleminekurahastu tegevus- ja finantsjuhtimiseks võetakse vastu võimalikult kiiresti. Seetõttu teeb komisjon nõukogule ettepaneku võtta vastu lisatud otsus. 2013/0319 (NLE) Ettepanek: NÕUKOGU OTSUS, milles käsitletakse EAFi juhtimise üleminekumeetmeid alates 1. jaanuarist 2014 kuni 11. Euroopa Arengufondi jõustumiseni EUROOPA LIIDU NÕUKOGU, võttes arvesse Euroopa Liidu lepingut ja Euroopa Liidu toimimise lepingut, võttes arvesse partnerluslepingut ühelt poolt Aafrika, Kariibi mere ja Vaikse ookeani (AKV) riikide rühma liikmete ning teiselt poolt Euroopa Ühenduse ja selle liikmesriikide vahel, millele on alla kirjutatud Cotonous 23. juunil 2000[1], võttes arvesse nõukogu otsust ülemeremaade ja -territooriumide (ÜMT) assotsieerimise kohta Euroopa Ühendusega („ülemeremaade ja -territooriumide assotsieerimise otsus”)[2], võttes arvesse nõukogus kokku tulnud liikmesriikide valitsuste esindajate vahelist sisekokkulepet, mis käsitleb ühenduse abi rahastamist vastavalt mitmeaastasele finantsraamistikule aastateks 2008–2013 AKV-EÜ partnerluslepingu alusel ja finantsabi eraldamist nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa[3] (edaspidi „10. EAFi sisekokkulepe"), eelkõige selle artikli 1 lõiget 5, võttes arvesse Euroopa Komisjoni ettepanekut ning arvestades järgmist: (1) Vastavalt 10. EAFi sisekokkuleppe artikli 1 lõikele 5 ei või 10. EAFi vahendeid enam pärast 31. detsembrit 2013 siduda, välja arvatud juhul, kui nõukogu otsustab komisjoni ettepaneku põhjal ühehäälselt teisiti. (2) AKV-ELi partnerluslepingu Ib lisa[4] lõikes 5 (mitmeaastane finantsraamistik aastateks 2008–2013) on sätestatud, et 10. EAFi rahalisi vahendeid ei või pärast 31. detsembrit 2013 enam siduda, välja arvatud juhul, kui tegemist on investeerimisrahastu rahastamiseks eraldatud summadega (nendega seotud intressitoetused välja arvatud) või kui Euroopa Liidu Nõukogu otsustab komisjoni ettepaneku põhjal ühehäälselt teisiti. (3) Nõukogu 27. novembri 2001. aasta otsuse (ülemeremaade ja -territooriumide assotsieerimise kohta Euroopa Ühendusega) IIAa lisa artikli 1 lõikes 2 sätestatakse, et 10. EAFi rahalisi vahendeid ei saa pärast 31. detsembrit 2013 enam siduda, välja arvatud juhul, kui nõukogu on otsustanud komisjoni ettepaneku põhjal ühehäälselt teisiti[5]. (4) 10. EAFi sisekokkuleppe artikli 13 lõikes 3 on sätestatud, et see sõlmitakse sama kestusega kui AKV-EÜ partnerluslepingu mitmeaastane finantsraamistik ning et see jääb jõusse nii kauaks, kui seda on vaja AKV-EÜ partnerluslepingu, assotsieerimise otsuse ja nimetatud mitmeaastase finantsraamistiku alusel rahastatavate meetmete täielikuks rakendamiseks. (5) Euroopa välisteenistuse korraldust ja toimimist on kirjeldatud nõukogu otsuses 2010/427/EL. (6) 11. EAFi jõustumine võib viibida ja toimuda alles pärast 1. jaanuari 2014. Seepärast on asjakohane ette näha üleminekumeetmed („üleminekurahastu”), millega tagatakse rahaliste vahendite kättesaadavus nii koostööks Aafrika, Kariibi mere ja Vaikse ookeani piirkonna riikide ning ülemeremaade ja -territooriumidega kui ka toetuskuludeks 2014. aasta jaanuari ja 11. EAFi loomise sisekokkuleppe jõustumise vahel, ja mida rahastatakse 10. EAFi ja varasemate EAFide järelejäänud ja vabanenud vahenditest, ON VASTU VÕTNUD KÄESOLEVA OTSUSE: Artikkel 1 Kuni 11. EAFi sisekokkuleppe jõustumiseni rahastatakse üleminekumeetmeid tegevusprogrammide, üksikmeetmete ja AKV partneritele mõeldud erimeetmete, ÜMTde toetuseks tehtavate rahastamisotsuste ning konkreetsete toetuskulude tegevusprogrammide kujul 11. EAFi üleminekurahastust, mis koosneb varasemate EAFide järelejäänud vahenditest ja varasemate EAFide projektidest ja programmidest vabanenud vahenditest. Kõnealune üleminekurahastu võib hõlmata ka toetusi Euroopa Investeerimispangale eraldatud intressitoetuste ja projektiga seotud tehnilise abi rahastamiseks, nii nagu see on sätestatud AKV-ELi partnerluslepingu II lisa artiklites 1, 2 ja 4 ning uues ülemeremaade ja -territooriumide assotsieerimise otsuses. Nimetatud üleminekuperioodi rahastamismeetmete eesmärk on hõlbustada programmdokumentide rakendamist ja reageerida hädaabi vajadustele. Üleminekurahastust eraldatavate vahendite üle peetakse arvestust 11. EAFi raames. 9. ja 10. EAFi sisekokkulepete artikli 1 lõike 2 punktis a sätestatud liikmesriikide osamaksusid vähendatakse vastavalt. Artikkel 2 Olenemata sisekokkuleppe ratifitseerimisprotsessi seisust liikmesriikides võtab nõukogu niipea kui võimalik vastu 11. EAFi rakendamist käsitlevad määrused, mis sisaldavad kõnealuse üleminekurahastu tegevus- ja finantsjuhtimise meetmeid. Kuni nende määruste vastuvõtmiseni kohaldatakse üleminekurahastu rakendamiseks edasi 10. EAFi rakendamist käsitlevat nõukogu 14. mai 2007. aasta määrust (EÜ) nr 617/2007 ja nõukogu 18. veebruari 2008. aasta määrust (EÜ) nr 215/2008 10. EAFi suhtes kohaldatava finantsmääruse kohta. Artikkel 3 Käesoleva otsuse kohaldamine on kooskõlas nõukogu otsusega 2010/427/EL, millega määratakse kindlaks Euroopa välisteenistuse korraldus ja toimimine. Artikkel 4 Käesolev otsus jõustub selle Euroopa Liidu Teatajas avaldamise päeval. Seda kohaldatakse alates 1. jaanuarist 2014 kuni 11. EAFi sisekokkuleppe jõustumiseni. Brüssel, Nõukogu nimel eesistuja [1] EÜT L 317, 15.12.2000, lk 3. Lepingut on muudetud 25. juunil 2005. aastal Luxembourgis allkirjastatud lepinguga (ELT L 287, 28.10.2005, lk 4) ja 22. juunil 2010. aastal Ouagadougous allkirjastatud lepinguga (ELT L 287, 4.11.2010, lk 3). [2] Nõukogu otsus 2001/822/EÜ, 27. november 2001, EÜT L 314, 30.11.2001, lk 1, mida on muudetud nõukogu 19. märtsi 2007. aasta otsusega 2007/249/EÜ, ELT L 109, 26.4.2007, lk 33. [3] ELT L 247, 9.9.2006, lk 32. [4] Ib lisa sisaldub AKV-EÜ ministrite nõukogu otsuse nr 1/2006 (ELT L 247, 9.9.2006, lk 22) lisas. [5] EÜT L 314, 30.11.2001, lk 1, mida on muudetud nõukogu 19. märtsi 2007. aasta otsusega (ELT L 109, 26.4.2007, lk 37).